প্রতিবেদনে বলা হয়েছে, বাংলাদেশে ফলন-পরবর্তী লোকসানের অন্যতম কারণ ভুল সংগ্রহ পদ্ধতি। এ কারণে প্রায় ১৬ দশমিক ৬ শতাংশ আম নষ্ট হচ্ছে। এ ছাড়া বাগান থেকে পাইকারি বাজারে যত্রতত্র উপায়ে আম পৌঁছাতে এর ওজন ১ দশমিক ৯ শতাংশ ‘লস’ হয়। এরপর এসব আম অঞ্চলিক মোকাম থেকে শহরের মোকামে পৌঁছায়, যার দূরত্ব ৪৫০ কিলোমিটার পর্যন্ত। এ সময় পরিবহনে ১০ দশমিক ৯ শতাংশ ওজন কমে ও যান্ত্রিক কারণে আরো কিছু অপচয় হয়। এ ছাড়া বাংলাদেশের আবহাওয়ায় আম সংগ্রহের পাঁচ দিন পর ২৫ দশমিক ১ শতাংশে পচন ধরে, যা আর খাবারের উপযোগী থাকে না।